Predkladacia správa

V súvislosti s ukončením funkčného obdobia Výboru regiónov Európskej únie bola prostredníctvom Ministerstva zahraničných vecí Slovenskej republiky dňa 28. októbra 2005 predložená Rade Európskej únie nominácia riadnych členov a náhradníkov slovenskej delegácie do Výboru regiónov Európskej únie. Uvedená nominácia bola schválená dňa 6. októbra 2005 na zasadnutí Slovenského styčného výboru pre Výbor regiónov Európskej únie, v ktorom sú zastúpení predstavitelia samosprávnych krajov, Združenia miest a obcí Slovenska a Únie miest Slovenska. Vláda Slovenskej republiky ju zobrala na vedomie na svojom rokovaní dňa 26. októbra 2005.

V čase predkladania tejto nominácie poukázalo Ministerstvo vnútra Slovenskej republiky na skutočnosť, že 26. novembra 2005 sa konajú voľby do orgánov samosprávy vyšších územných celkov, čo môže mať dopady na zloženie slovenskej delegácie. Zo strany Stáleho zastúpenia SR pri EÚ respektíve generálneho sekretára Výboru regiónov EÚ G. Stahla bolo odporučené postupovať v súlade so zaužívanými pravidlami a prípadné zmeny vyplývajúce z výsledkov volieb riešiť následne požiadavkou o vykonanie zmien v zložení slovenskej delegácie.

V nadväznosti na vyššie uvedené sa dňa 9. februára 2006 uskutočnilo v Bratislave riadne zasadnutie Slovenského styčného výboru pre Výbor regiónov Európskej únie, na ktorom boli schválené zmeny v zložení slovenskej delegácie vo Výbore regiónov EÚ v súlade s výsledkami volieb do orgánov samosprávnych krajov. Nové zloženie slovenskej delegácie vo Výbore regiónov aktualizované po voľbách do orgánov samosprávy vyšších územných celkov tvorí  prílohu tohto materiálu.

Minister zahraničných vecí Slovenskej republiky bude v súlade so zaužívaným postupom informovať sekretariát Rady Európskej únie a Výbor regiónov Európskej únie o výmene členov a náhradníkov v slovenskej delegácii vo Výbore regiónov EÚ.

	Materiál vzhľadom na jeho informatívny charakter nebol predmetom pripomienkového konania v súlade s ustanovením čl. 10 ods. 6 písm. a/ Smernice na prípravu a predkladanie materiálov na rokovanie vlády Slovenskej republiky.

Predložená informácia nemá finančný, ekonomický a environmentálny vplyv a ani vplyv na podnikateľské prostredie a zamestnanosť.